CELEX: 62019TN0501
Language: hu
Date: 2019-07-12 00:00:00
Title: T-501/19. sz. ügy: 2019. július 12-én benyújtott kereset — Corneli kontra EKB

16.9.2019   
            
            
               HU
            
            
               Az Európai Unió Hivatalos Lapja
            
            
               C 312/38
            
         
      2019. július 12-én benyújtott kereset — Corneli kontra EKB
      (T-501/19. sz. ügy)
      (2019/C 312/31)
      Az eljárás nyelve: olasz
      
         Felek
      
      
         Felperes: Francesca Corneli (Velletri, Olaszország) (képviselő: F. Ferraro ügyvéd)
      
         Alperes: Európai Központi Bank
      
         Kérelmek
      
      A felperes azt kéri, hogy a Törvényszék:
      
                  —
               
               
                  semmisítse meg az EKB Igazgatóságának 2019. május 29-i L/LDG/19/182. sz. határozatát, amelyben megtagadták az EKB azon határozatához és a vonatkozó dokumentációhoz való hozzáférést, amely határozatban az elrendelte az olaszországi Genovában székhellyel rendelkező Banca Carige S.p.A. csődeljárás alá helyezését, kötelezze továbbá az alperest a fent említett határozat és az összes szükséges, előkészítő, a határozathoz kapcsolódó és az abból következő aktus bemutatására;
               
            
                  —
               
               
                  az alperest kötelezze a költségek viselésére.
               
            
         Jogalapok és fontosabb érvek
      
      A jelen kereset tárgya az EKB Igazgatósága 2019. május 29-i L/LDG/19/182. sz. határozatának megsemmisítése, amelyben megtagadták az EKB azon határozatához és a vonatkozó dokumentációhoz való hozzáférést, amely határozatban az elrendelte az olaszországi Genovában székhellyel rendelkező Banca Carige S.p.A. csődeljárás alá helyezését, továbbá az alperesnek a fent említett határozat és az összes szükséges, előkészítő, a határozathoz kapcsolódó és az abból következő aktus bemutatására kötelezése.
      Keresete alátámasztása érdekében a felperes négy jogalapra hivatkozik.
      
                  1.
               
               
                  Az első, az EKB 2004/3. sz. határozata 4. cikkének megsértésére, valamint az információknak az uniós jogban biztosított titkosságával kapcsolatos kivétel téves alkalmazására alapított jogalap.
                  
                              —
                           
                           
                              A felperes e tekintetben a megtámadott határozat jogellenességére hivatkozik, amennyiben az nem tartalmaz olyan konkrét elemeket, amelyek jeleznék a vitatott dokumentum titkos részeit, valamint az EKB-n belül betöltött funkciójukat és hatókörüket, továbbá a hozzáférhetővé tételük okozta esetleges kockázatokat. A különféle érdekek mérlegelésekor a részvényesek részesedésük védelméhez fűződő konkrét érdekének, valamint a társaság vezetése hatékonyságának és átláthatóságának elsőbbséget kell élveznie a felügyeleti eljárások védelmével kapcsolatos általános és nem megindokolt követelménnyel szemben.
                           
                        
            
                  2.
               
               
                  A második, a kért dokumentum bizalmas jellegével kapcsolatos indokolás hiányára alapított jogalap.
                  
                              —
                           
                           
                              A felperes e tekintetben azzal érvel, hogy az EKB semmilyen módon nem indokolta a megtámadott aktus „bizalmas” jellegét, és csupán annak kategorikus kijelentésére szorítkozott, hogy a saját felügyeleti eljárásainak védelme igazolja a hozzáférés megtagadását.
                           
                        
            
                  3.
               
               
                  A harmadik, az EKB 2004/3. sz. határozata 7. cikke (1) bekezdésének és 8. cikke (1) bekezdésének megsértésére alapított jogalap.
                  
                              —
                           
                           
                              A felperes a 2004/3. sz. határozat 7. cikke (1) bekezdésének és 8. cikke (1) bekezdésének súlyos megsértésére és az indokolás hiányára hivatkozik, mivel nem állnak fenn a titkosság általános vélelmére való hivatkozás feltételei, továbbá mivel az EKB egyáltalán nem értékelte konkrétan azokat a dokumentumokat, amelyekhez a hozzáférést kérték.
                           
                        
            
                  4.
               
               
                  A negyedik, a hatékony bírói jogvédelemhez való alapvető jognak (az Európai Unió Alapjogi Chartája 47. cikkének) a megsértésére, valamint az EKB 2004/3. sz. határozata 7. cikke (3) bekezdésének és 8. cikke (2) bekezdésének megsértésére alapított jogalap.
                  
                              —
                           
                           
                              A felperes előadja, hogy az EKB egyáltalán nem hiúsíthatja meg a rendelkezés címzettjeinek, köztük maguknak a bank részvényeseinek érdekeit, akik a közhatalom ún. helytelen gyakorlásával szemben az EU Alapjogi Chartájának 47. cikke értelmében jogosultak a hatékony jogvédelemre. Az EKB megsértette továbbá az EKB 2004/3. sz. határozata 7. cikkének (3) bekezdését és 8. cikkének (2) bekezdését, mivel — a felperes által benyújtott hozzáférés iránti kérelemre adandó válasz tekintetében előírt határidő további húsz nappal történő meghosszabbítása céljából — több alkalommal hivatkozott a rendkívül fokozott munkateherre, anélkül hogy erre bizonyítékot szolgáltatott volna.